کئچمیشین باغرې چاتلایېر / آیهان میانالې (حیکایه)
سؤزلرین باغرېنا هئچ دۆشۆنمَزدن، إوه کئچیب، دووارلار’لا دردلَشیرم. بیرآن اؤزۆمۆ ایتیریب، آسېلې قالېرام. اؤزۆمه گلیب، گۆزگۆ قارشېسېندا دورورام. پاسلانمېش چرچیوهنین قېرمېزې لکهلری، گۆزگۆنۆ اؤرتۆر. گۆزگۆنۆن شۆشهسی چاتلایېر. اۏ پاسلارېن دیبینده، اۏ چاتلارېن آلتېنداکې چاشقېن بیر آدام، سانکی نهسه آختارېر. اۏ چاتلارېن دیبینده هر یئری دومان بۆرۆیۆر. اؤزۆمۆ اۆشۆمهڲه باشلایېرام. کۆلَک پنجرهدن اۏتاغا گلیر. کۆلَک پنجرهنی سیلکهلَییر. پنجرهنین آرخاسېندا کۆلَکده آغلایان بیر اوشاغېن سَسینی، سانکی چۏخدان دېر إشیدیرَم. قولاقلارېم باشلایېر چاشماغا، آردېندان اؤزۆمده بۆزۆلۆرم. قولاقلارېم دۏغرو إشیدیر. سانکی بیر کؤرپهنی إشیکده اؤز باشېنا بوراخېبلار. کؤرپهنین سَسی هر آن داها یۆکسهلیر. بیر سَس قولاغېمدا پېچېلداماغا باشلایېر. باشېمې أللریمین آراسېندا توتورام. باشېمې سېخېرام. بۆتۆن بَدَنیم تیترهمهڲه باشلایېر. دووارا سؤیکهنیرم. باشېمې ترپهدیب یئره اۏتورورام. نه واخت کۆلَک ساکیتلَشسه، آغلاماق سَسی ده دایانېر. دورقونلاشېرام. یاتماق ایستهییرم. دۆشۆنمک ایستهمیرم. بیری سۆرکلی منه باخېر. آدېملارېمې سایېر. نفسیمی ده عئینی. شاختانېن سېزې جانېما هۏپوب، ایستر-ایستهمَز تیترهییرم. پردهلر چکیلی حیکایهسینی یازماغا باشلایېر. گئجه دیر، یۏخسا گۆندۆز؛ اۏنو دا بیلمیرَم. اوزون سۆرَج دیر قارانلېقدا یاشایېرام. سئویل قارانلېغې سئومیردی. یاغېش یاغېر. یاغېش سېنان شۆشهدن، پنجره تیکیشیندن اۏتاغا گیریر. کۆلَک ألیمین جېزېقلارېندان کئچیب، ألیمین یاراسېندا یووا قورور. نییه قارانلېق قارانلېقدان بو قَدَر فرقلی دیر؟ قبرین دیبیندهکی قارانلېق بو اۏتاغېن قارانلېغېندان نییه فرقلی دیر؟ بو اۏتاغېن قارانلېغې، جنازهسینی ألیم’له قبیره قۏیدوغوم قبیرین قارانلېغېندان فرقلی دیر، اۏ قارانلېغې گؤرَن کیمی، قۏرخوب، جنازهسینی یوخارېدان قبیره آتدېم. نه قۏرخمالې ایدی بو قارانلېق!
سئویمین کیرپیکلرینین آرخاسېنداکې قارانلېق، مزارېن آلتېنداکې قارانلېقدان فرقلی ایدی. قالخېب گئدیب یئمک ماساسېنېن آرخاسېندا اۏتورورام. باشېمې ماسانېن اۆستۆنه قۏیورام. سوووزورام. ماسانېن اۆستۆندهکی سو ایستیکانېنا دوموب باخېرام. سو ایستیکانېندان باخدېقدا سئویمین چکدیڲی رسم ایسلانېر. باشېمې قالدېرېرام. سۏیودوجونون قاپېسېندا ایلیشیب قالان رسم أثرینه باخېرام. من، سئویل و سئویم رسمده أڲلَشمیشیک. رسمده أللریمیز بیر-بیرینه تۏخونوب کیمی گؤرۆنۆر. دئدیڲی کیمی جَنّت اۏلان یاشېل بیر یئرده. قالخېب سۏیودوجویا سارې گئدیرم، سۏنرا بیردن-بیره باشېم گیجهلیر. رسم یان-یؤورهمده فېرلانان کیمی منی تۏولایېر. رسمین یان-یؤورهسینده فېرلانېرام. ماشېن قاردرئیللره دَڲیر. سئویم یوخلایېب. سئویل قېشقېرېر، باشېم ماشېنېن اؤن شۆشهسینه دَڲیر. ألیم ایستیکانا تۏخانېر. ایستیکان یئره دۆشۆر. ماشېن درهنین دیبینه قایېر. آغاجلارا دَڲیر. آیاقلارېم قېرېلان شۆشهلرین اۆستۆنه گئدیر. آیاقلارېمېن آلتې قانایېر. گئری قایېدېب سئویمه باخېرام. کیرپیکلرینین آرخاسېنداکې قارانلېق، ماشېن سۆردۆڲۆم گئجهدن داها آرتېق قارا دېر. قولاغېندان قان سۆزهرَک، سارې سېرقالارېنې قېزاردېر. مطبخده یئره دۆشۆرَم، درهنین دیبینی آغېر بیر سَسسیزلیک بۆرۆیۆر. مطبخین یئری قېرمېزېیا چئوریلیر. کئشکه کیمسه منی تاپېب بئیینیمه سیلاح دایاسېن. یۏخ’سا بۏروسونو آغزېمېن ایچینه قۏیوب قېشقېراردې: سوس و یئرینده قال، یۏخ’سا تَتیڲی چکهرَم. کئشکه أمر إدیب فرمان وئرن اۏلسایدې. دوردورماغا بیر فرمان کیمی.
بئله دۆشۆنۆرم کی هر بیر حرکت و یا إتدیڲیم هر ایش، یا دا وئردیڲیم قرارلار، دورومو اۏلدوغوندان دا داها پیس إدیر. سانکی هر زامان بونو إتمیشم. بونا گؤره بیر هفته سۏنرا خستهخانادان إوه گلنده، إوی ترک إتدی. یَقین کی، آتاسېنېن إوی تبریزه گئتدی. نهدن کی بو هۆندۆر شَهَرده، کیمسهمیز یۏخ ایدی. بیر سؤز دئمهدی. منه باغېرمادې و منه إله عذاب وئرن بو دېر. سادهجه منه باخدې. سانکی من گۆناهکار ایدیم و نه بیلیم اۏلا بیلردی کی گۆناهکار سایېلام. سئویمین اۏتاغېنېن قارشېسېندا دورورام. اۏتاغېن قاپېسېنې آچاندا، اۏتاغېندا آسېلان دمیر زنگینین سَسی اۏتاقدا إشیدیلیر. جیرینگ جیرینگ. زنگین سَسی بئینیمده سَسلَنیر. سَسی قولاقلارېمدا اۏ قَدَر یۆکسک اۏلور کی، قولاقلارېمې أللریم’له توتماق مجبورلوغوندا قالېرام. اۏ قَدَر کی، باشېم آغرېیېر.
اۏتاق لاپ قارانلېقدا بۏغولور. آیاغېم یئردهکی قۏلچاغېن اۆزهرینه کئچیر. اۏتاغېندا ماهنې سسی جالانېر. هئی ماهنې تکرارلانېر. ایکی دفعه، یا دا اۆچ دفعه. منی قَهَر باسېر. اۏتاغېن لامپاسېنې یاندېرېرام. اۏتاغېن گۆزگۆسۆنۆن یانېندا، منیم’له سئویل-سئویمین بؤیۆدۆلمۆش شکلینین أڲلَشدیڲینی ایزلهییرم. تام سئویمین بیر یاشلېلېغې. آتا سؤزجۆڲۆنۆن ایلک دفعه دئدیڲی گۆن و بیز، یانې سئویم’له من، بو گۆنۆ قوتلایېب قئید إتدیڲیمیزی خاطېرلایېرام. بیر فۏتۏشکیل ایله بو گۆنۆ، بو ثانییهنی چکیب ساخلاماق ایستهییردیک. هئچ بیلمهییردیک کی نئچه واختدان سۏنرا، فۏتۏشکیل گۆزگۆنۆن یانېندا یئرلَشیب، سئویمی ایتیرهجهییک. و بو شکیل هئچ بیر زامان بیزیم اۆچۆن سئویم اۏلمایاجاق. یئنیدن کؤرپهنین آغلادېغېنې إشیدیرَم. پنجرهنین یاخېنلېغېنا گئدیرم. بیر چینار آغاجېنېن بوداقلارېنا باخاراق. یالنېز ساغا فېرلانان، سۏلا دؤنن، فېرلانان و یاغېشا باتمېش آسفالتېن اۆستۆنه دۆشن بیر یارپاغا باخماق؛ بورایا سپهلَنمیش باشقا سارې یارپاقلارېن یانېندا، لاپ إله اۏرادا. کیچیک بیر قېز إوین تام قارشېسېندا، خیابانداکې چینار آغاجېنېن آلتېندا دوروب، اۏ بالاجا قېز گؤرهسن سئویم دَڲیلمی؟! گؤدَکچهسینین بۏیاغې، قېرمېزې رنگده دیر. تام سئویمین گؤدَکچهسینین بۏیاغېندا. قایېدېب سۆرعت’له إنیرم. پیللهکنلردن جۆت-جۆت یوخارې إنیرَم. کۆچهیه چاتېب اۏنون اۏلمادېغېنې حیس إدیرم. کیمسه آغاجېن آلتېندا دَڲیل. کۆچهده کیمسه یۏخ دېر. دیرَکدهکی ایشېقلار، ایشېلدایېب، ایشېق ساچېرلار. نفسلریم اۆزۆمۆن قارشېسېندا بیر آنلېق بولودلانېر، سۏنرا یۏخ اۏلور. سۏنرا یئنیدن گیجهلیرَم. آغاجېن یان-یؤورهسینده فېرلانېرام. آغاج دا یان-یؤورهمده فېرلانېر. سئویمه دوموب باخېرام، سئویل یاواشجا گؤزلرینی آچېر. آیاقلارېم یارپاقلارېن اۆستۆنه سۆیرۆشۆر. سئویل، سئویمی گؤرۆر، قېشقېرېر. سئویمی أللریم’له گؤتۆرۆب قالدېرېرام. یۏلا سارې گئدیرم. کیمسه یۏلدا دَڲیل. یۏل دومانلې دېر. بیر ماشېن آیاقلارېمېن اؤنۆنده ساخلایېر. باشېنې پنجرهدن چېخاردېب سؤیۆب، یۏلونا داوام إدیر. یۏلون اۏرتاسېندا دیز چؤکۆرم. باشېمې گؤڲه قالدېرېب قېشقېرېرام. یاردېم! منیم کیمی بیریسی، سسلَنیب سسی باتېب محو اۏلور؛ اۏ دا یاردېم اۆچۆن باغېرېر! دووارا سؤیکهنیرم. کؤرپهنین آغلاماق سَسی قولاغېمې بۆرۆیۆر. اینسانلار یان-یؤورهمی توتوب، سَسلری آرېلارېن وېزېلتېسې کیمی قولاقلارېمدا پېچېلدانېر. اینسانلار اؤز ایشلرینین آردېنې توتماق اۆچۆن، یۏخ اۏلورلار.
گؤزلریمی آچاندا لامپانېن ایشېغې گؤزلریمه دۆشۆر. سئویل سَحَردن بری، سئویمین اۏتاغېنا گیریب، هئچ إشیڲه ده چېخمایېب. إوی آغېر بیر سَسسیزلیک بۆرۆیۆب. نهقَدَر چاغېرېرام، اۏندان بیر یانېت گلمیر. باشېنا بیر اۏیون گتیرمهڲیندن قۏرخورام کی. یومروغوم’لا سئویمین اۏتاغېنېن شۆشهسینی سېندېرېرام. ألیم پارچالانېب، قانا بۆرۆنۆر. یئرین اۆزهرینه قان تؤکۆلۆر. قېرېلان شۆشهلرین اۆزهرینه تؤکۆلۆر. سئویل ایسه اۏتاغېن بوجاغېندا اۏتوروب هئچ چؤنۆب باخمایېر. اۏتاقدا سئویمین گۆلۆش سَسی إشیدیلیر. سئویل تئلئفۏنونون إکرانېنا دوموب. نه قَدَر ایرهلیلهسم، گۆلۆش سسی اۏ قَدَر یۆکسک اۏلور. سئویمین اۆچۆنجۆ آد گۆنۆنۆن فیلمینه باخېر. أللریمین قانې، آیاقلارېمېن اۆستۆنه داملایېر. چیڲینلری تیترهییر. بیر سؤز دئمیر. من ده بیر سؤز دئمهییب، هَمَن یئرده اۏتورورام. دووارا سؤیکهنیرم. سئویلین گئدیشیندن اۏن گۆن کئچیب. ایلک اۏن گۆنده یئنیدن ایچمهڲه باشلامېشام. ایلک گۆن ایکی ایستیکان، سۏنرا دؤرد ایستیکان. سۏنراکې گۆن آلتې ایستیکان. إرتهسی گۆن شۆشهدهکی قالان ایچگینی باشېما چکیرم. اۆرهڲیم ایچگی ایستهییر. دۏلابلارې نهقَدَر آختارېرام، ایچمک اۆچۆن بیر شئی تاپا بیلمیرم. شۆشهنین دیبینده بیر قورتوم بئله یۏخ دېر. یوخو گؤرۆرَم، یانې یوخلادېغېما دۆشۆنۆرَم. چۆنکی بیردن قار’لا دۏلو بیر دۆزَنلیکده دایانمېشام. هر طرفی قار اؤرتۆب، باسدېرېب. گۆن دۏغان یئرینین دیبینهجن آغ بۏیاقدا دېر. دیزهجن قارا باتمېشام. قارشېمېزدا یالقېز بیر چینار آغاجې وار. قار بوداقلارېنې اؤرتۆب. بعضن بوداقلار بونجا قارېن آغېرلېغېنا دؤزه بیلمهییب، قارلار ایسه یئره یېخېلېرلار. تام آغاجېن آلتېندا دایانان کیچیک بیر قېزېن آیاقلارېنېن یانېنا.
گۆنَش قارشېمدا دېر، ایشېغې ایسه دیم-دیک گؤزلریمه شاخېر. گؤزلریمی ألیم’له ایشېغېن شاخېنتېسېندان قۏرویورام. گؤزلریمی قېیېب آغاجېن آلتېندا دایانان قېزا باخېرام. بورادان یالنېز پئنجهڲینین رنگی بیلینیر و قېرمېزې پئنجَک گئیینیب، آغاجا سارې گئدیرم. آتدېغېم هر آددېمدا دیزهجن قارا باتېرام. اۆزۆم’له قارېن اۆستۆنه دۆشۆرَم. اۆزۆم سۏیوقدان سېزلایېر. قار ألیمین یاراسېنا کئچیر. قالخېب دۆز قاباغا باخېرام. چینار آغاجېنېن آلتېندا. سئویم آغاجېن آلتېندان ترپنمهییب. آیاقلارېمې قارېن آلتېندان چېخاردېب، بو دؤنه داها یئیین قاچېرام. هاوانېن شاختاسې سینهمده یئرلَشیر. آغاجا چاتدېغېمدا، اۏردا اۏلمادېغېنې باشا دۆشۆرَم. باشېمې چئویریب بۆتۆن دۆزنلیڲه باخېرام. قار’لا دۏلو اۏ دۆزَنلیکده، کیمسه یۏخ دېر. گؤزلرین گؤره بیلدیڲی نؤقطهیهجن یالنېز قار و قار وار. هئچ بیر آیاق ایزی اۏلمازدان. قارغا دۆزَنلیکده قېشقېرېر. اۏ قَدَر یۆکسک قېشقېرېر کی، قولاقلارېمې أللریم’له توتماق مجبورلوغوندا قالېرام. بیر دسته قارقا آغاجېن بوداقلارېندا اۏتوروبلار. سَسلری اۏ قَدَر یۆکسک دیر کی، من اۏیانېرام.
بَدَنیم ترلی دیر، جانېم اۆشۆیهرَک باشېم فېرلانېر. کۆلَک پنجرهنی آچېب. هر کۆلَک أسنده پردهلر ترپهنیب، دوردوغوم یئردن، یالنېز چینار آغاجېنېن بوداقلارې گؤرۆنۆر. آرتېق سنین إوین اۏلمایان بیر یئرده، اۏیانېق کابوسلارې، گئجهنین گؤودهسیندهکی کابوسلار کیمی، نهقَدَر چتین، نهقَدَر آجې دېر. قاپې-باجاسې سنه بونو دئییرلر کی، بوراسې آرتېق سنین إوین دَڲیل. من ایچگی ایستهییرم. آیاغا قالخېب إشیڲه چېخېرام. دیرهڲین لامپاسې یاندېرېلېبدې. خیاباندا آزاراق اینسانلار’لا راستلاشماق اۏلور. کۆچهنین آسفالتې یاغېش’لا ایسلانېب. کۆچهنین باشېندا دایانان بیر اۏغلاندان ایچگی آلېب، پئنجهڲیمین جیبینه قۏیورام. هردن ألیمی جیبیمه سالېب، اۏنا تۏخانېرام. هاوا سۏیوق دېر و پئنجهڲیمین یاخاسېنې قالدېرمالېیام. ایندی ده یئنیدن گۆزگۆ قارشېسېندا دوروب، بو دؤنه یالنېز أبَدی ایچسیز اۏلان گؤرۆنمَز بیر گۆمۆشه بَنزَر یئری گؤرۆرَم. مطبخه گئدیب، سۏیودوجونون قاپېسېنا یاپېشمېش سئویمین رسمیمی قۏپاردېرام. سئویمین اۏتاغېنا گئدیرم. رسمه مېرېدېب، باخېرام. سئویمین رسم إتدیڲی جَنّته دالېرام. قَهَرلَنیرم. آغاجېن یاشېللېغېنا بیر داملا شۏرالمېش گؤز یاشېم دامېر. بۏیاقلارې یایېلېر. سئویمین یاراتدېغې رسمی، پنجرهنین قاباغېنا قۏیورام. قۏلچاغېنېن سسلَندیرهنینی دۏلاندېرېب، ماسا اۆستۆنه قۏیورام. سَسی اۏتاغېن سَسسیزلیڲینده قالانان اۏد کیمی فېرلانماغا باشلایېر. قالخېب سۏبانېن یانېنا گئدیرم. سۏبانېن قۏشومونو چېخاردېرام. قاز موسلوغونو آچېرام. شاختا پنجرهدن اۏتاغېن ایچینه جومور. قالخېب پنجرهنی باغلایېرام. خیابانا باخېرام، سئویم اۏرادا، بیر آغاجېن آلتېندا دایانېب.
اۏتاقدا قازېن اییی یایېلېب. اۆرهڲیم ایچگی ایستهییر. شۆشهنی، فینجانې ألیمده توتورام. دوردوغوم یئردن بیر دسته قارقا، آغاجېن بوداقلارېندا اۏتوروب، سَسلری هر آن داها یۆکسَلمکده دیرلر. کؤرپهنین آغلاماق سسی داها اوجالېر. سانکی بیر کؤرپهنی خیابان قېراغېندا بوراخېب گئدیبلر. بو آندا، یالنېز ایچمک ایستهییرم.
هاوا قارانسایېر. اۆشۆیۆرم. گئجه اۏلور. یالقېزام….
2013/12/18 ساعات 04:48
کرج
Podcast: Play in new window | Download
azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab pes_Arab eng_Latn